Од 1948. године и Арапско-израелског рата престаје управа Уједињеног Краљевства над Палестином, а Газа је припала арапској држави Египат. Египатска војска тада улази у Газу и влада до Шестодневног рата 1967. године, када Израел окупира ову територију. Овакво стање је трајало до 1994. године када се у Ослу постиже договор, а израелска војска се повлачи и дозвољава стварање палестинске аутономне власти. Потпуно повлачење израелске војске, укључујући и расељавање и напуштање јеврејских насеља се дешава 2005. године. Иако је ова територија независна од Израела, ипак није потпуно суверена. Израел још увек контролише ваздушни простор и обалу. Под контролом Израела је био и узан појас границе између Газе и Египта, а Израел је контролисао усељавање и исељавање из ове области као и проток роба (овај режим граничне блокаде према Египту је касније промењен).